钦定古今图书集成/方舆汇编/职方典/第1522卷 > 《黔州刺史谢上表》唐·吕颂
## 钦定古今图书集成/方舆汇编/职方典/第1522卷 > 《黔州刺史谢上表》唐·吕颂

“臣某言：伏奉去年某月日恩敕，授臣使持节都督黔
州诸军事守黔州刺史兼御史中丞。臣某中谢。臣以
今年某月日到所部上讫。”萤爝之光，无裨日月；蝼蚁
之埋，谬厕丘山。臣素以凡庸，幼乏师训，遭逢圣代，志
业无闻。往昔建中之初，尝备对扬之末。臣于延英殿
献《大礼赋》一首，特奉恩旨，令臣自读。天颜咫尺，刍鄙
必闻，一览繁词，三蒙眷奖，宣付史馆，列在图书，此微
臣之荣一也。寻属贼臣希烈上表，臣奉诏奔驰，因兹
沦陷。臣忍死效节，偷生竭忠，分士伍以弱枝，献土地
以强干。当元凶授首之际，乱兵害帅之时，玉石不分，
生杀未定。初则传臣及祸，后乃知臣仅存。陛下分命
宰臣，念形于色，始临轩而出涕，终省“表而再欢，君上
之慈，古今未有。”此微臣之荣二也。妖氛既殄，飞诏追
臣，就拜银青，仍加金印，授官华省，列位圣朝，万死之
中，再肉白骨；九泉之下，独见青天。此微臣之荣三也。
去岁季春，陛下与太子诸王，赋诗见宴，中书宣付，遍
示百寮，凡在臣下，无不奉和，擢居第一。唯臣一人，独
荷殊旌，乃蒙厚锡，光“生御札，荣溢天衢，百辟具瞻，万
人传诵。”此微臣之荣四也。臣本书生，谬登清秩，始详
刑政，旋改辖司。陛下不念愚蒙，擢臣非次，草奏之地，
忽降旌旄；郎署之间，遽迁方镇：此微臣之荣五也。臣
闻受寄崇者其勋大，荷恩重者其感深。今臣无迹可
称，无功可纪，累承睿渥，叨冒宠章。草木逢春，罔答阳
和之煦；昆虫启蛰，宁知天地之仁。将何以受陛下非
次之恩，答陛下殊常之造。臣伏以黔巫远僻，山洞阻
深。地极荒陬，人多逋梗。不生五谷，不识桑蚕。迫之则
鸟兽同群，缓之则木石为伍。臣谨当申明朝典，宣布
皇慈。扇以仁义之风，谕以君臣之道。俾知教化或渐，
庶几誓安远人，永地清殊俗。臣无任荷恩宠之至。